**Messier 102** (M102 ili NGC 5866) je lećasta galaksija u zviježđu Zmaj. Otkrio ju je Pierre Méchain u ožujku 1781. godine. Méchain je prijavio svoje otkriće prijatelju i kolegi Charlesu Messieru bez provjere položaja. Kada je Messier kasnije određivao položaj galaktike napravio je grešku od 5° u rektascenziji. Zbog te greške pojavile su se sumnje da je M102 zapravo M101.

Svojstva
--------

M102 je relativno sjajna lećasta galaksija. Nalazi se na udaljenosti do 50 milijuna ly i ima promjer od 95,000 ly, tek neznatno manji od Mliječne staze. Neobičnost kod M102 je disk prašine koje lećaste galaktike u pravilu nemaju. U većini slučajeva, prašina se kod takvih galaktika nalazi u malim količinama u blizini središta. Postoji mogućnost da je M102 spiralna galaktika koja je krivo klasificirana zbog njene orijentacije prema nama. 

### Grupa galaksija

M102 je najsjajnija galaktika u grupi NGC 5866, malenoj grupi galaktika koja još uključuje NGC 5879 i NGC 5907. Ova grupa je možda podgrupa velike izdužene grupe koja uključuje grupu M51 i grupu M101.

M102 ili NGC 5866?
------------------

Prilikom određivanja položaja M102, Charles Messier napravio je pogrešku od oko 5° u rektascenziji. Zbog toga su se pojavile sumnje da je M102 zapravo M101. Dvije godine nakon izdavanja druge verzije kataloga čak je i Pierre Méchain počeo tvrditi da sumnja u svoje otkriće. Zbog toga se dugo vremena otkriće M102, tj NGC 5866 pripisivalo Williamu Herschelu koji je galaksiju otkrio 1788. godine i dao joj kataloški broj H I.125. Naknadni pregled dokumenata i pisama iz tog razdoblja pokazali su da je Méchain ipak otkrio M102. Unatoč greški pri određivanju položaja opisi koje je dao Méchain za M101 i M102 previše se razlikuju da bi se mogli smatrati istim objektom. Tako je Méchain M101 opisao sljedećim riječima:

*Maglica bez zvijezda, veoma tamna i poprlično velika, između 6' i 7' u promjeru, između desne ruke Volara i repa Velikog Medvjeda. Teško ju je prepoznati kada se osvijetle niti (nitnog križa)*

Méchain je M102 opisao sljedećim riječima:

*Maglica između (zvijezde) Omikrona Volara i Jote Zmaja: veoma je tamna, blizu zvijezde 6. magnitude.*

Povijesni dokazi idu u prilog tome da je NGC 5866 zapravo M102 ali još uvijek se mogu naći podatci da je M102 zapravo nepostojeći objekt.

Amaterska promatranja
---------------------

U amaterskom teleskopu promjera 200 mm galaktika je vidljiva kao izduženi elipsasti oblačak svjetla.

  


|  |
| --- |
|  **Objekti u Messierovom katalogu**  |
| 

|  |
| --- |
| M1 • M2 • M3 • M4 • M5 • M6 • M7 • M8 • M9 • M10 • M11 • M12 • M13 • M14 • M15 • M16 • M17 • M18 • M19 • M20 • M21 • M22 • M23 • M24 • M25 • M26 • M27 • M28 • M29 • M30 • M31 • M32 • M33 • M34 • M35 • M36 • M37 • M38 • M39 • M40 • M41 • M42 • M43 • M44 • M45 • M46 • M47 • M48 • M49 • M50 • M51 • M52 • M53 • M54 • M55 • M56 • M57 • M58 • M59 • M60 • M61 • M62 • M63 • M64 • M65 • M66 • M67 • M68 • M69 • M70 • M71 • M72 • M73 • M74 • M75 • M76 • M77 • M78 • M79 • M80 • M81 • M82 • M83 • M84 • M85 • M86 • M87 • M88 • M89 • M90 • M91 • M92 • M93 • M94 • M95 • M96 • M97 • M98 • M99 • M100 • M101 • M102 • M103 • M104 • M105 • M106 • M107 • M108 • M109 • M110 |

 |

***Messier 102*** na Wikimedijinoj ostavi